題黃山湯院
作者：李敬方
朝代：唐

paragraphs: 楚鎮惟黃岫，靈泉浴聖源。
煎熬何處所，爐炭孰司存。
沙暖泉長拂，霜籠水更溫。
不疏還自決，雖撓未嘗渾。
地啓巖爲洞，天開石作盆。
常留今日色，不減故年痕。
陰燄潛生海，陽光暗燭坤。
定應鄰火宅，非獨過焦原。
龍訝經冬潤，鶯疑滿谷暄。
善烹寒食茗，能變早春園。
及物功何大，隨流道益尊。
潔齋齊物主，療病奪醫門。
外祕千峰秀，旁通百潦奔。
禪家休問疾，騷客罷招魂。
臥理黔川守，分憂漢主恩。
慘傷因有暇，徒御誡無諠。
癢悶頭風切，爬搔臂力煩。
披榛通白道，束馬置朱幡。
謝屐緣危磴，戎裝逗遠村。
慢遊登竹逕，高步入山根。
崖巘差行竈，蓬茅過小軒。
禦寒增帳幕，甃影盡璵璠。
不與華池語，寧將浴室論。
洗心過頃刻，浸髮迨朝暾。
汗洽聊箕踞，支羸暫虎蹲。
濯纓閑更入，漱齒渴仍吞。
氣燠勝重絸，風和敵一尊。
適來還蹭蹬，復出又攀援。
形穢忻除垢，神囂喜破昏。
明夷徵立象，既濟感文言。
已閡眠沙麂，仍妨臥石猨。
香驅蒸霧起，煙霿濕雲屯。
破險更祠宇，憑高易廟垣。
舊基絕仄足，新搆忽行鵷。
勝地非無棟，征途遽改轅。
貪程歸路遠，折政訟庭繁。
興往留年月，詩成遺子孫。
已鐫東壁石，名姓寄無垠。